राम मंदिर निर्माण में सरकार ट्रंप की तरह इच्छा शक्ति दिखाए: तोगड़िया
विहिप के कार्यकारी अध्यक्ष डा. प्रवीण तोगड़िया ने कहा
मथुरा/भरतपुर|विश्वहिंदू परिषद के कार्यकारी अध्यक्ष डाॅ. प्रवीण तोगड़िया ने कहा कि राम मंदिर निर्माण में सरकार को भी अमेरिका के राष्ट्रपति डोनाल्ड ट्रंप की तरह इच्छा शक्ति दिखानी चाहिए। ट्रंप ने सात दिनों में मुस्लिम देशों पर प्रतिबंध लगा कर अपने वचन को निभाया और पूरे विश्व को उन्होंने इच्छाशक्ति दिखा दी।
ऐसा ही हमारी सरकार को करना चाहिए। राम मंदिर निर्माण का निर्णय करने के लिए एक सप्ताह का ही समय चाहिए और संसद में कानून बनाने को एक घंटे का समय। इससे अधिक समय नहीं लगेगा, लेकिन हमारे नेताओं में इच्छाशक्ति की कमी है। उन्होंने मोदी सरकार की ओर इशारा करते हुए कहा कि राम मंदिर निर्माण के लिए नेताओं ने वचन दिया था। इसलिए वचन पूरा करना चाहिए। शनिवार को वृंदावन आए विहिप नेता तोगडिय़ा ने भास्कर से बातचीत में कहा कि राम मंदिर निर्माण के मुद्दे पर लोकसभा और राज्यसभा को एक साथ बैठाकर कानून बनाया जा सकता है। ऐसी परंपरा रही है।
पूर्व प्रधानमंत्री अटलबिहारी बाजपेयी ने आतंकवाद के मुद्दे पर ऐसे ही कानून पास कराया था। उन्होंने भारत की नदियों को लेकर यमुना गंगा शुद्धीकरण के लिए और अधिक प्रयास करने की बात भी कही। वहीं कहा कि जल्द ही विहिप की आगामी योजनाओं के बारे में पूरे देश को जरूर बताएंगे।
hin_Deva hin_Deva hin_Deva hin_Deva hin_Deva